Document ID: /roh_data/filtered/fineweb-2-filterrobots_roh.jsonl.gz/58824

Il commerzi en detagl svizzer ha fatg marcantamain dapli svieuta il november. Cumpareglià cun il november da l'onn avant è quella creschida per 5,4%, quai mussan las novas cifras da l'uffizi federal da statistica. Ina gronda part da l'augment saja d'attribuir als tancadis, quai pervi dals pretschs da benzin pli auts. Creschì è però er il sectur senza mangiativas, tranter auter cun la rauba da sport, termagls u er vestgadira e chalzers.
Tar il sectur da mangiativas èn las svieutas però idas enavos per passa 1%.